એક યુવાનની આ વાત છે. બહુ જ ડાહ્યો અને હોશિયાર. સારું ભણ્યો. સારી જોબ મળી. ઓફિસમાં એ કામથી કામ રાખે. કોઈની સાથે વધુ પડતી આત્મીયતા નહીં અને કોઈનાથી નફરત પણ નહીં. પાર્ટીમાં ભાગ લે, પણ બહુ હસવા-બોલવાનું નહીં. એ જ ઓફિસમાં એક છોકરી કામ કરે. એકદમ બિન્ધાસ્ત. હેપી, ગો, લકી કિસમની એની ફિતરત. કામ સિવાય દરેક વાત હળવાશથી લેવાની. બધા સાથે મજાથી રહેવાનું. એક પ્રોજેક્ટમાં એને પેલા યુવાન સાથે કામ કરવાનું થયું. એ ખૂબ પ્રયાસ કરે, પણ પેલો માણસ હળવાશથી વાત જ ન કરે. એક દિવસ પેલા યુવાને એને પૂછ્યું, તું શું આમ આખો દિવસ બિન્ધાસ્ત રહેતી હોય છે? તારામાં કોઈ સિરિયસનેસ જેવું છે નહીં. આવું જ કરીશ તો તને કોઈ ગંભીરતાથી લેશે જ નહીં. તને ખબર નથી બધા લોકો મતલબી છે. કોઈનો ભરોસો કરવા જેવો નથી. પેલી છોકરી ખડખડાટ હસવા લાગી અને કહ્યું, એમ? કોઈ પણ ભરોસો કરવા જેવું નથી? તારો પણ નહીં? તું જરાયે ભરોસાપાત્ર નથી. તારામાં એવું શું છે કે હું તારો ભરોસો કરું? બીજાની ક્યાં માંડે છે, તારું જો ને! તું મોઢું ફુલાવીને ફરે છે, આખા જગતનો બોજ માથે લઈને ફરે છે. તને આવી સલાહ આપવાનો અધિકાર કોણે આપ્યો? તારી જાતને જ્ઞાની સમજતો હોય તો સમજ, પણ તું એક નંબરનો બેવકૂફ છે. આટલું બોલીને એ ફરીથી ખડખડાટ હસવા લાગી. એ પછી શાંતિથી કહ્યું કે, દોસ્ત હું તો મજાક કરું છું. તને ખખડાવવાનો કોઈ ઇરાદો નથી. યાર, પણ તું શા માટે આટલો ભાર લઈને ફરે છે? ચાલ માની લઉં કે હું બિન્ધાસ્ત છું, પણ હું હળવી તો છું ને! તું તો પોતે જ પોતાના ભાર નીચે દબાયેલો છે. ‘તને ખબર નથી મને કેવા કેવા અનુભવો થયા છે.’ યુવાને કહ્યું. ‘તને ખબર છે મને કેવા અનુભવો થયા છે?’ યુવતીએ સવાલ કર્યો. થાય, અનુભવો તો થાય. એક-બે અનુભવો થાય એટલે આખી દુનિયાને ખરાબ માની લેવાની? એવું નથી હોતું દોસ્ત. આવા વિચારમાંથી નીકળ, નહીંતર કોઈ દિવસ મજાથી રહી જ નહીં શકે! આ દુનિયામાં કેટલા લોકો છે? તને થોડાકનો ખરાબ અનુભવ થયો હશે, પણ તેં બીજાને અજમાવ્યા છે? આપણે છે ને ઘણી વાર આંખો ઉપર અમુક રંગનાં ચશ્માં ચડાવી લેતા હોઈએ છીએ અને પછી એવું જ માનવા લાગીએ છીએ કે આખી દુનિયા આ એક જ રંગની છે. આવું કરીએ ત્યારે વાંક દુનિયાનો નથી હોતો, આપણાં ચશ્માંનો હોય છે. ચશ્માં બદલવાની જરૂર હોય છે. જિંદગીમાં આ ચશ્માં ઉતારી બીજા પહેરાવે એવા મિત્રની પણ જરૂર હોય છે.